એસસી-એસટી એક્ટમાં ફેરફાર અંગે સુપ્રીમ કોર્ટના નિર્ણયનો વિરોધ શરૂ થયો છે, પરંતુ મોદી સરકાર અને ભાજપ માટે ચિંતાની વાત એ છે કે, કોર્ટના આ નિર્ણયથી દલિતોની અંદર અનામત નાબૂદ કરવા જેવી ધારણા બનતી જઈ રહી છે. વિપક્ષે સતત આ મુદ્દાને આક્રમક રીતે ઉઠાવી હવા આપવામાં સફળતા મેળવી છે. 2014ની સામાન્ય ચૂંટણીમાં મોદીની આગેવાનીમાં ભાજપના જંગી વિજય પાછળ દલિતોનો સાથ હતો. પહેલી વાર ભાજપને દલિત વર્ગના વોટ મોટા પાયે મળ્યા હતા. તેની પાછળ સંઘની ખૂબ મહેનતનું પરિણામ માનવામાં આવી રહ્યું હતું. જોકે અત્યારે દેશના અલગ અલગ હિસ્સામાં થયેલાં દલિત આંદોલન અને દેશવ્યાપી આંદોલન ભાજપ માટે મોટી ચિંતા બની ગયાં છે. ભાજપ સાથે જોડાયેલા દલિત નેતાઓ અને સંઘે અપરોક્ષ રીતે દલિતોના હકની વાત કરી છે અને સામાજિક સુમેળ જાળવી રાખવાની વકાલત કરી સરકાર અને પાર્ટીને ચેતવવાની કોશિશ કરી છે.